ক্রিকেট: দক্ষিণ আফ্রিকার মাটিতে সিরিজ জিতে ইতিহাস গড়লো বাংলাদেশ
দক্ষিণ আফ্রিকাকে নয় উইকেটে হারালো বাংলাদেশ। এই জয় দিয়ে তিন ম্যাচের ওয়ানডে সিরিজ ২-১ ব্যবধানে জিতে নিল বাংলাদেশ।
বুধবার দক্ষিণ আফ্রিকার ক্রিকেট স্টেডিয়াম সেঞ্চুরিয়নে দক্ষিণ আফ্রিকাকে ১৫৪ রানে আটকে দেয় বাংলাদেশের বোলাররা।
বাংলাদেশের ওয়ানডে অধিনায়ক তামিম ইকবাল ৮২ বলে ৮৭ রানের ইনিংস খেলে বাংলাদেশকে সহজ জয় এনে দেন।
টসে জিতে ব্যাট করার সিদ্ধান্ত নেয় দক্ষিণ আফ্রিকার অধিনায়ক টেম্বা বাভুমা।
সাত ওভারেই ৪৬ রান তুলে নেয় দক্ষিণ আফ্রিকার ওপেনাররা।
আরো পড়তে পারেন:
আইপিএলে ডাক পেয়েও কেন যাওয়া হচ্ছে না তাসকিনের
বাংলাদেশ দলে মাহমুদুল্লাহ রিয়াদের জায়গা নিয়ে প্রশ্ন কেন
দক্ষিণ আফ্রিকায় বাংলাদেশ 'আগে যা পারেনি তা করে দেখাবে'
মেহেদি হাসান মিরাজের বলে ক্যাচ তুলে দিয়ে প্যাভিলিয়নে ফেরেন কুইন্টন ডি কক, দ্বিতীয় ওয়ানডেতে বাংলাদেশের বোলারদের সুযোগই দেননি তিনি, তাই তার উইকেট পাওয়ার পর বাড়তি উল্লাস দেখা যায় বাংলাদেশের ক্রিকেটারদের মাঝে।
এরপরে শুরু হয় তাসকিন আহমেদের দাপট, বাংলাদেশের এই পেস বোলারের সামনে দাঁড়াতেই পারেননি দক্ষিণ আফ্রিকার ব্যাটসম্যানরা।
একে একে কাইল ভেরেনে, জানেমান মালান, ডেভিড মিলার, ডুয়াইন প্রেটোরিয়াস ও কাগিসো রাবাদার উইকেট নেন তিনি।
দক্ষিণ আফ্রিকার মাটিতে দক্ষিণ আফ্রিকার বিপক্ষে চারজন পেস বোলার পাঁচ উইকেট নিয়েছেন ওয়ানডেতে- ওয়াসিম আকরাম, ওয়াকার ইউনুস, লাসিথ মালিঙ্গা এবং এবারে তাসকিন আহমেদ।
নয় ওভারে ৩৫ রান দিয়ে তাসকিন পাঁচ উইকেট নিয়েছেন আজ।
সাকিব আল হাসানও তাকে সঙ্গ দেন। ২৪ রান দিয়ে দুটি উইকেট নিয়েছেন ওয়ানডে ফরম্যাটের এই এক নম্বর অলরাউন্ডার।
এরপর ব্যাট হাতে জবাব দিতে নেমে শুরুতে নড়বড়ে মনে হলেও লিটন দাস ও তামিম ইকবাল সহজ ভঙ্গিমায় ইনিংস এগিয়ে নেন।
একশো সাতাশ রানের জুটি গড়েন এই দুজন। লিটন যখন ৪৮ রান করে আউট হয়ে যান ততক্ষণে বাংলাদেশের জয় প্রায় নিশ্চিত।
শেষ পর্যন্ত সাকিব কাগিসো রাবাদার বলে চার মেরে সিরিজ জয় এনে দেন বাংলাদেশকে।
বাংলাদেশের সংগ্রহ ২৬ ওভার তিন বলে এক উইকেট হারিয়ে ১৫৬ রান।
অন্যান্য খবর:
এক মাসের মাথায় ইউক্রেন যুদ্ধের সর্বশেষ পরিস্থিতি
একসাথে থাকতে চাওয়া দুই কিশোরীর পরিচয় ফাঁস হওয়া নিয়ে উদ্বেগ
রাশিয়ার হামলায় মারিউপোলে কিছুই অবশিষ্ট নেই
সিরিজের সর্বোচ্চ উইকেট নেন তাসকিন আহমেদ। সর্বোচ্চ রান করেন তামিম ইকবাল।
ম্যাচ শেষে তাসকিন বলেন, "প্রতি ম্যাচেই আমাকে আগ্রাসী হতে বলে অধিনায়ক। সেটাই চেষ্টা করে গেছি।"
"সহজ ও স্বাভাবিক বল করার চেষ্টা করেছি। এখানে আসার পরই লেন্থ নিয়ে কাজ করার চেষ্টা করেছি। এখন ফ্ল্যাট উইকেটে পাঁচ উইকেট নেয়ার চেষ্টা করবো। আরও কাজ বাকি আছে," বলেন তিনি।
সেঞ্চুরিয়নে দর্শকদের উদ্দেশ্যে তামিম ইকবাল বলেন, "আমার মনে হয়েছে ঢাকাতেই আছি।"

দক্ষিণ আফ্রিকাকে নয় উইকেটে হারালো বাংলাদেশ। এই জয় দিয়ে তিন ম্যাচের ওয়ানডে সিরিজ ২-১ ব্যবধানে জিতে নিল বাংলাদেশ।